สามารถรายได้พลาดเป้าปีนี้
ลุ้นครึ่งหลังโตก้าวพรวด60%หวังฝากอนาคต3จีดันฟื้นกำไร
16 ส.ค. 2554

ลุ้นครึ่งหลังโตก้าวพรวด60%หวังฝากอนาคต3จีดันฟื้นกำไร
สามารถ คอร์ปอเร ชั่น (SAMART) ครึ่งแรกโตแค่ 5% คาดครึ่งหลังดันรายได้ทั้งปีเป็น 2.4 หมื่นล้านบาท ไกลเป้าเดิม 2.8 หมื่นล้านบาท
นายวัฒน์ชัย วิไลลักษณ์ กรรมการผู้จัดการใหญ่ บริษัท สามารถ คอร์ปอเรชั่น (SAMART) เปิดเผยว่า ครึ่งหลังปีนี้คาดว่ารายได้จะเติบโต 60% จากครึ่งปีแรกที่ทำได้ 9,294 ล้านบาท เป็น 14,870 ล้าน บาท ส่งผลให้ทั้งปีจะมีรายได้ 24,164 ล้านบาท ขณะที่ 6 เดือนแรกโต 5%
ประมาณการรายได้ทั้งปีล่าสุดพลาดเป้าหมายที่เคยตั้งไว้เมื่อต้นปีที่เคยแถลงว่า ทั้งปีนี้จะมีรายได้ 2.8 หมื่นล้านบาท
ทั้งนี้ คาดว่าครึ่งปีหลังจะเติบโตมากกว่าครึ่งปีแรกเนื่องมาจากมีงานในมือรอรับรู้รายได้สิ้นเดือน มิ.ย. ประมาณ 1.4 หมื่นล้านบาท
ด้านบริษัทย่อย บริษัท สามารถ เทลคอม (SAMTEL) นายวัฒน์ชัยคาดว่ารายได้ทั้งปีน่าจะทะลุ 1.2 หมื่น ล้านบาท จากครึ่งแรกทำได้ 4,620 ล้านบาท เพราะจะมีการรับรู้รายได้เพิ่มจากงานต่อเนื่อง ทั้งโครงการ 3จี และล่าสุดยังได้เซ็นสัญญาซื้อขายอุปกรณ์พร้อมติดตั้งในโครงการวางระบบเครือข่ายการสื่อสารหลักส่วนเพิ่มเติมของกระทรวงกลาโหมมูลค่า 447 ล้านบาท นอกจากนั้นยังมีงานใหม่ที่รอการประมูล อาทิ โครงการ AMR เฟส 2 ของการไฟฟ้าส่วนภูมิภาค โครงการขยายบริการ CUTE และบริการ RFID ของการท่าอากาศยาน ณ สนามบินสุวรรณภูมิ และโครงการ NGN เป็นต้น รวมมูลค่า 3 หมื่นล้านบาท
นายไพโรจน์ วโรภาษ กรรมการผู้จัดการ SAMTEL เคยแถลงก่อนหน้านี้ว่า ปีนี้หากมีการรับรู้รายได้จากโครงการ 3จี จะทำให้บริษัทมีรายได้ทั้งปี 1.5 หมื่นล้านบาท แต่ถ้า 3จี ล่าช้าจะมีรายได้เพียง 8,000-1 หมื่นล้านบาท
นายวัฒน์ชัย กล่าวว่า การทยอยรับรู้รายได้จากโครงการ 3จี คาดว่าปีนี้จะรับรู้รายได้ 60-70% หรือ 6,000-7,000 ล้านบาท จากต้นปีเคยคาดว่าจะทำได้ 7,500 ล้านบาท
สำหรับบริษัท สามารถ ไอโมบาย (SIM) รายได้ไตรมาส 2 ยังลดลงเทียบช่วงเดียวกันของปีก่อน เพราะราคาเครื่องถูกลงทำให้ยอดขายลด แต่มีกำไรสุทธิ 51 ล้านบาท สูงกว่าช่วงเดียวกันปีก่อน 71% ในช่วงครึ่งปีหลัง ตั้งเป้ายอดขายโทรศัพท์มือถือทั้งในและนอกประเทศ 2.2 ล้านเครื่อง เนื่องจากคาดว่าการขยายเครือข่าย 3จี ที่จะครอบคลุมทั่วประเทศในต้นปีหน้า